Rooi lig vir Wynland-tolprojek | Maroela Media
Die stad Kaapstad se aansoek vir 'n interdik om die N1/N2 Wynland-tolprojek te keer, is Dinsdag in die Wes-Kaapse hooggeregshof toegestaan.
Die interdik is toegestaan hangende die finale uitspraak oor die stad se hersieningsaansoek.
Maroela Media het vroeër berig die nasionale padagentskap (Sanral) se openbare kennisgewing oor die Wynland-tolprojek was glo onwettig, aangesien Sanral nooit 'n behoorlike raadsbesluit oor die projek geneem het nie. Geoff Budlender, vir die stad Kaapstad, het Vrydag in die Wes-Kaapse hooggeregshof aangevoer dat Sanral die afwesigheid van dié besluit probeer versteek het, aangesien dit hulle saak ongeldig laat.
Die stad is ook 'n hofbevel toegestaan wat Sanral dwing om sekere dokumente te voorsien wat hy oor die besluitnemingsproses versoek het.
Brett Herron, burgemeesterskomiteelid vir vervoer, paaie en stormwater, het aan EWN gesê dit is baie goeie nuus. "Ons is tevrede met die uitkoms en gaan nou voortgaan met die hersieningsaansoek sonder dat Sanral met konstruksie kan begin."